钦定古今图书集成/明伦汇编/官常典/第301卷 > 黄宗载
## 钦定古今图书集成/明伦汇编/官常典/第301卷 > 黄宗载

按《明外史》本传：“宗载，一名垕，字厚夫，丰城人。洪武三
十年进士，授行人。奉使四方，未尝受馈遗。累迁司正。
永乐初，以荐为湖广按察司佥事。巨奸宿猾，多谪戍
铜鼓、五开间，阴持官吏短长。宗载榜数其罪曰：‘不改
必寘之法’。众莫敢犯。征诣文渊阁，修《永乐大典》。书成，
受赐归任，董造海运巨舰数十艘，事办而民不扰。车”
驾北征，征兵湖广。使者贪暴失期，宗载不举劾，谪杨
青驿驿夫。起山东道御史。弹劾不少避，巡按交阯。及
归，无私橐。尚书黄福语人曰：“吾居此久，所接御史多
矣，惟宗载知大体。”丁祖母忧，起复，改詹事府丞。洪熙
元年进行在吏部左侍郎，往浙理军政，督采木湖、湘。
英宗初，被劾下狱。未几复职，迁南京吏部尚书。居九
年，乞休。章四上，乃许归。数年卒，年七十九。宗载持廉
守正，不矫不随，学问文章，俱负时望。公卿大夫齿德
之盛，推宗载云。